C 283/4
LT
Europos Sąjungos oficialusis leidinys
2022 7 25
Nuomonė susijungimų patariamojo komiteto pareikšta 2021 m. vasario 9 d. posėdyje dėl preliminaraus sprendimo Byloje M.9076 – „Novelis“ / „Aleris“ projekto Pranešėjo valstybė narė – Nyderlandai (Tekstas svarbus EEE)
(2022/C 283/03) Sandorio vykdymas pažeidžiant prie patvirtinimo sprendimo pridėtą sąlygą (1) Patariamasis komitetas (14 valstybių narių) pritaria Komisijai, kad „Novelis“, neužbaigusi parduodamos įmonės pardavimo iki užbaigimo laikotarpio pabaigos, pažeidė prie patvirtinimo sprendimo pridėtą sąlygą.
(2) Patariamasis komitetas (14 valstybių narių) pritaria Komisijai, kad „Novelis“ įgyvendino sandorį „Novelis“ / „Aleris“, pažeisdama prie sprendimo, priimto pagal Susijungimų reglamento 8 straipsnio 2 dalį, pridėtą sąlygą.
Komisija nustatė, kad, nesant šios sąlygos, koncentracija atitiktų Susijungimų reglamento 2 straipsnio 3 dalyje nustatytą kriterijų, nes „Aleris“ įsigijimas būtų užbaigtas, o parduodamo verslo pardavimas nebūtų užbaigtas iki užbaigimo laikotarpio pabaigos.
Būtinybė Komisijai priimti galutines priemones (3) Patariamasis komitetas (14 valstybių narių) pritaria Komisijai, kad, kadangi „Novelis“ užbaigė parduodamo verslo pardavimą įmonei „Liberty“, kai įsipareigojimai nebebuvo taikomi, o pagal Susijungimų reglamento 8 straipsnio 5 dalį laikinai priimtos laikinosios priemonės nustos galioti, Komisija turi priimti galutines priemones pagal Susijungimų reglamento 8 straipsnio 4 dalį.
Sandorio panaikinimas siekiant grįžti į iki koncentracijos įgyvendinimo buvusią padėtį (4) Patariamasis komitetas pritaria Komisijai, kad neįmanoma grįžti į padėtį, kuri buvo susiklosčiusi iki „Novelis“ / Aleris“ sandorio įgyvendinimo, panaikinant koncentraciją, be kita ko, atsižvelgiant į tai, kad parduodamo verslo pardavimas įmonei „Liberty“ buvo užbaigtas Komisijai aiškiai paraginus.
13 valstybių narių balsavo už, 1 valstybė narė susilaikė.
Kitos priemonės, kuriomis siekiama grįžti į iki koncentracijos įgyvendinimo buvusią padėtį (5) Patariamasis komitetas (14 valstybių narių) pritaria Komisijai, kad reikia priimti galutines grąžinamąsias priemones, kuriomis būtų užtikrintas ir išlaikytas struktūrinis parduodamo verslo pardavimo poveikis, jo gyvybingumas ir konkurencingumas, kad būtų kiek įmanoma grįžta į iki „Novelis“ / „Aleris“ sandorio įgyvendinimo buvusią padėtį.
(6) Patariamasis komitetas (14 valstybių narių) pritaria Komisijai, kad galutinės grąžinamosios priemonės yra būtinos, tinkamos ir proporcingos, kad būtų kiek įmanoma grįžta į iki sandorio įgyvendinimo buvusią padėtį.
Mokamos baudos (7) Patariamasis komitetas (14 valstybių narių) pritaria Komisijai, kad pagal Susijungimų reglamento 15 straipsnio 1 dalies d punktą, jeigu „Novelis“ nesilaikytų kurios nors iš pagal 8 straipsnio 4 dalį priimtame sprendime nustatytų priemonių, Komisija turi teisę skirti įmonei „Novelis“ periodinę baudą, kuri sudarytų iki [...] % jos vidutinės bendros dienos apyvartos ankstesniais finansiniais metais už kiekvieną darbo dieną, kurią ji pažeidė sprendimą, kol jis bus įvykdytas.